Ses nuwe voertuie by Ford-handelaar gesteelFoto: AP Photo/Alan Diaz. Die polisie in Phalaborwa in Limpopo is op soek na ŉ groep verdagtes nadat ses nuwe voertuie Saterdag in die vroeë oggendure by ŉ Ford-motorhandelaar op dié dorp gesteel is. Lt.kol. Robert Netshiunda, woordvoerder van die polisie, sê die onbekende aantal verdagtes het gedwonge toegang tot die gebou verkry, die sleutels van die motors uit ŉ kantoor gesteel en toe met die voertuie gevlug. Volgens Netshiunda is ŉ wit Ford Ranger WildTrak 3.2 D/C 4X4, ŉ silwer Ford Ranger WildTrak 4X2 D/C, ŉ wit Ford Everest 4X2 XLT, ŉ goue Ford Ranger 2.2 enkelkajuit, ŉ goue Ford Ranger 2.2 XL D/C 4X4 en ŉ wit Ford Everest 4X4 LTD in die voorval gesteel. “Die voertuie is laas by ŉ vulstasie in Namakgale op die R71 gesien toe die verdagtes brandstof ingegooi het,” sê Netshiunda. Handskoene wat glo ten tyde van die rooftog deur die verdagtes gebruik is, is op die toneel gevind. Enigeen met meer inligting oor die voorval word aangemoedig om die misdaadnoodlyn te skakel by 08600 10111.